L-Unjoni Ewropea tilqa' l-waqfien tal-ostilitajiet f'Nagorno-Karabakh u madwaru wara l-waqfien mill-ġlied tad-9 ta' Novembru, innegozjat mir-Russja, miftiehem bejn l-Armenja u l-Ażerbajġan. L-UE tappella lill-partijiet kollha biex ikomplu jirrispettaw b'mod strett il-waqfien mill-ġlied biex jiġi evitat aktar telf ta' ħajja. L-UE tħeġġeġ lill-atturi reġjonali kollha biex iżommu lura minn kwalunkwe azzjoni jew retorika li tista' tipperikola l-waqfien mill-ġlied. L-UE tappella wkoll għall-irtirar sħiħ u immedjat tal-ġellieda barranin kollha mir-reġjun. L-UE ser issegwi mill-qrib l-implimentazzjoni tad-dispożizzjonijiet tal-waqfien mill-ġlied, speċjalment fir-rigward tal-mekkaniżmu ta' monitoraġġ tiegħu. Il-waqfien tal-ostilitajiet huwa biss l-ewwel pass biex jintemm il-konflitt li ilu għaddej f'Nagorno-Karabakh. L-UE tqis li jridu jiġġeddu l-isforzi għal soluzzjoni negozjata, komprensiva u sostenibbli tal-konflitt, inkluż dwar l-istatus ta' Nagorno-Karabakh. Għaldaqstant, l-UE ttenni l-appoġġ sħiħ tagħha għall-format internazzjonali tal-Grupp ta' Minsk tal-OSKE mmexxi mill-Kopresidenti tiegħu u għar-Rappreżentant Personali tal-President fil-kariga tal-OSKE biex jilħqu dan l-objettiv. L-UE tinsab lesta li tikkontribwixxi b'mod effettiv fit-tfassil ta' soluzzjoni dejjiema u komprensiva għall-konflitt, inkluż fejn possibbli permezz ta' appoġġ għal miżuri ta' stabbilizzazzjoni, riabilitazzjoni wara konflitt u tisħiħ tal-fiduċja. L-UE tfakkar fl-oppożizzjoni soda tagħha għall-użu tal-forza, b'mod partikolari l-użu ta' munizzjon tat-tip cluster u armi inċendjarji, bħala mezz biex jissolva tilwim. L-UE tenfasizza li d-dritt umanitarju internazzjonali jrid jiġi rispettat u tappella lill-partijiet biex jimplimentaw il-ftehimiet dwar l-iskambju ta' priġunieri tal-gwerra u r-ripatrijazzjoni ta' fdalijiet umani li ntlaħqu fil-format tal-Kopresidenti tal-Grupp ta' Minsk tal-OSKE fit-30 ta' Ottubru f'Ġinevra. L-UE tissottolinja l-importanza li jiġi garantit l-aċċess umanitarju u l-aħjar kundizzjonijiet possibbli għar-ritorn volontarju, sikur, dinjituż u sostenibbli tal-popolazzjonijiet spostati f'Nagorno-Karabakh u madwaru. Hija tissottolinja l-importanza tal-preservazzjoni u r-restawr tal-wirt kulturali u reliġjuż f'Nagorno-Karabakh u madwaru. Kwalunkwe delitt tal-gwerra li seta' twettaq irid jiġi investigat. L-Unjoni Ewropea u l-istati membri tagħha diġà qed jipprovdu għajnuna umanitarja sinifikanti biex jiġu indirizzati l-ħtiġijiet immedjati tal-popolazzjonijiet ċivili affettwati mill-konflitt u jinsabu lesti li jipprovdu aktar għajnuna. Il-Pajjiżi Kandidati ir-Repubblika tal-Maċedonja ta' Fuq, il-Montenegro, is-Serbja u l-Albanija 1 , il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova jallinjaw ruħhom ma' din id-dikjarazzjoni. 1 Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.